Man kritiek ná hy om 'geen rede' op N3 geskiet is - Maroela Media
Man kritiek ná hy om 'geen rede' op N3 geskiet is
'n 29-jarige vragmotorbestuurder van Pietermaritzburg is Donderdagoggend vroeg in 'n kritieke toestand na die hospitaal gehaas toe hy glo sonder rede deur 'n ander man op die N3 by die Kerkstraat-afrit geskiet is.
Chris Botha, Netcare 911-woordvoerder, sê die ambulansdiens is omstreeks 02:30 Donderdag na die toneel ontbied.
Botha sê hoewel die man in 'n kritieke toestand is, kon hy daarin slaag om aan paramedici te vertel dat hy deur 'n onbekende man in die maag geskiet is nadat hy by die Kerkstraat-afrit stilgehou het. Die man het gesê hy is om 'geen rede' geskiet.
Hy het glo uit die vragmotor gespring en te voet gevlug tot by 'n nabye vulstasie, waar werknemers die polisie ontbied het.
Dit is nie seker waarom die vragmotorbestuurder stilgehou het nie, maar daar word vermoed dat hy vir die ander man 'n saamrygeleentheid wou gee.
Volgens werknemers van die vulstasie is die bestuurder 'n buitelandse burger.
Die polisie het teen Donderdagoggend nog nie meer inligting oor dié voorval gehad het nie, maar wel bevestig dat die saak ondersoek word.